Eskom-raad steun De Ruyter ‘ten volle’André de Ruyter, uitvoerende hoof van Eskom. (Argieffoto) Eskom se raad het sy volle steun aan André de Ruyter, uitvoerende hoof van die kragvoorsiener, toegesê. De Ruyter word ondersoek vir beweerde rassisme nadat hy daarvan beskuldig is dat hy van swart verskaffers by Eskom probeer ontslae raak ten gunste van wit verskaffers. Eskom het reeds ŉ ondersoek na die bewerings van stapel gestuur en die parlement se staande komitee oor openbare rekeninge (Skoor) óók. Prof. Malegapuru Makgoba, voorsitter van Eskom se raad, sê die raad weet De Ruyter en sy span het ŉ enorme taak op hande om Eskom om te keer. “Ons steun André en sy uitvoerende komitee ten volle en is verheug om die eerste groen lote van vordering te sien. “Dit is onvermydelik dat diegene wat weens swak prestasie blootgelê word, gegrief sal voel en in die versoeking kan kom om die rassekaart te speel om die aandag van hul gebrek aan lewering af te lei. “Dit het nie en sal ook nie ŉ plek by Eskom hê nie,” sê Makgoba. Makgoba sê indien enigiemand enige rede het om weens rassistiese of seksistiese gedrag te nagekom te voel, moet die kwessie deur die interne grieweprosedure geopper word. Dit sal verseker dat sulke bewerings behoorlik ondersoek word. “Die raad is egter bekommerd dat ŉ neiging kop uitsteek waar ongegronde en onbenullige bewerings en beswaddering op openbare platforms gemaak word en die grieweproses omseil, wanneer prestasiebestuur toegepas word.” Makgoba sê indien enigiemand bekommerd oor rassisme is, moet hulle daaroor praat. “Die grieweprosedure is daar om jou te help en te beskerm. Moenie na die media of ander instellings hardloop nie.” Makgoba sê die raad is eenparig en onomwonde gekant teen rassisme en seksisme en ten gunste van transformasie en indiensnemingsgelykheid. “Betekenisvolle transformasie is gewoonlik pynlik.” Hy sê die raad besef groot operasionele en geldelike uitdagings staar Eskom weens die nalatenskap van staatskaping in die gesig. Die raad hou egter voet by stuk dat hy ŉ hoëprestasiekultuur verwag; ŉ plek waar middelmatigheid en onderprestasie nie geduld gaan word nie. Hy sê die raad se opdrag aan De Ruyter was duidelik: Hy moet dié hoëprestasiekultuur vestig waar alle Eskom-werkers hul pligte getrou nakom en werk van die hoogste gehalte lewer. Versuim om dít te doen, sal lei tot tugstappe.